#CumExFiles DR og Politiken har sammen med 17 andre europæiske medier afsløret formodet bedrageri og spekulation med udbytteskat på tværs af hele Europa. Journalister fra 12 lande har arbejdet sammen om projekt #CumExFiles i mere end et år koordineret af den uafhængige tyske researchorganisation Correctiv. Historien breakede den 18. oktober sidste år. Læs mere om projektet her: The CumEx-Files. Se den danske dokumentar Mændene der plyndrede Europa på DR TV. Se videoexplainer om skattesvindlen "Sådan plyndrede mændene Europa"

En række af de centrale figurer i den danske sag om svindel med udbytteskat blev opdaget og bremset i formodet svindel af de tyske myndigheder allerede før svindlen mod Danmark begyndte.

Det dokumenterer de fortrolige papirer, som DR Nyheder har gennemgået sammen med 18 medier i Europa.

Sanjay Shah i Tyskland

Statsanklagere i Frankfurt og flere andre byer indleder i 2011 en omfattende efterforskning, mod det de beskriver som en ”bande” af finansfolk, advokater og bankrådgivere.

Den tyske efterforskning drejede sig blandt andet om firmaet Solo Capital, der ejes af den britiske finansmand Sanjay Shah. Han er siden blevet sigtet for at stå bag en stor del af svindlen mod Danmark fra 2012-15.

- Bare fordi Tyskland får sat en stopper for det, betyder det ikke, at man stopper med at spille dette djævlespil. Så kigger man i lande som Danmark, fortæller den anonyme insider, der er advokat og nu samarbejder med tysk politi for at få nedsat sin straf. Anonym insider

Den tyske professor Christoph Spengel er chokeret over, at de tyske myndigheder aldrig delte deres viden i EU - heller ikke, da de stod med et dokument i hånden med en liste over de lande, som bagmændene overvejede at afprøve fidusen i.

- Hvis det dokument var blevet sendt til Danmark i 2012, kunne spekulationen med udbytteskat være blevet stoppet før 2015, siger Christoph Spengel fra Mannheim Universitet, der har gennemgået sagen.

Kup til 410 milliarder

Gruppens spekulation med udbytteskat over hele Europa vurderes til at have kostet 410 milliarder kroner alene i de fem hårdest ramte lande. Alle lande, der optræder i de dokumenter, som den tyske anklagemyndighed kom i besiddelse af allerede i 2012.

I dokumenterne kan man se, at også Danmark overvejes som muligt mål.

- Hvis jeg sad som dansk embedsmand og fik at vide, at tyske embedsmænd lå inde med oplysninger af den her art, og de ikke havde delt dem med mig, så ville jeg på jævnt dansk vare møghamrende sur, siger lektor Henning Fuglsang Sørensen.

En af bagmændene forklarer i dokumentaren "Mændene der plyndrede Europa", at gruppen af finansfolk skiftede fokus, efter deres spekulation mod Tyskland blev lukket ned. I stedet rettede de så deres blik på Danmark og en række andre lande i Europa.

- Min grådighed var så stor, at moral ikke stoppede mig. Ingen af de mennesker, som arbejdede i denne industri, lod sig stoppe af moral, siger den tyske advokat.

Danmark var usikkert mål

I Tyskland bekræfter talsmand Alexander Badle fra statsanklageren i Frankfurt, at de ikke delte de beslaglagte informationer med Danmark eller de andre lande, som blev omtalt i planen.

I en mail til DR Nyheder skriver han, at det var vurderingen, at den spekulation der foregik i Tyskland ikke fungerede i Danmark. Derfor var der intet grundlag for at dele informationerne med de danske myndigheder. Han bekræfter samtidig, at man heller ikke advarede andre nabolande.